“คาซัคสถาน” สั่งเข้มอีกประเทศ! กักตัวผู้เดินทางจากปท.เสี่ยงติดเชื้อโควิด-19 นาน 14 วัน
สถานทูตไทย ณ กรุงอัสตานา แจ้งเตือนคนไทยเลี่ยงเดินทางไปคาซัคสถาน หลังรัฐบาลคาซัคฯ ออกมาตรการเข้ม! กักตัวผู้เดินทางจากประเทศเสี่ยงติดเชื้อโควิด-19 นาน 14 วัน 
สถานทูตไทย ณ กรุงอัสตานา แจ้งเตือนคนไทยเลี่ยงเดินทางไปคาซัคสถาน หลังรัฐบาลคาซัคฯ ออกมาตรการเข้ม! กักตัวผู้เดินทางจากประเทศเสี่ยงติดเชื้อโควิด-19 นาน 14 วัน
21 ก.พ. 2563

ผู้สื่อข่าวรายงานว่า หลังจากที่กระทรวงสาธารณสุขอิสราเอล ออกประกาศทางเว็บไซต์ให้บุคคลที่เดินทางมาจากประเทศไทย สิงคโปร์ เขตปกครองพิเศษฮ่องกง และมาเก๊า ตั้งแต่วันที่ 16 ก.พ.63 เป็นต้นไป ต้องกักตัวอยู่ที่บ้าน (home guarantine) เป็นเวลา 14 วันหลังจากเดินทางมาถึงอิสราเอลแม้ว่าจะไม่มีอาการผิดปกติใดๆ พร้อมห้ามเดินทางไปที่สาธารณะ เพื่อป้องกันการแพร่ระบาดของเชื้อไวสรัสโคโรนาสายพันธุ์ใหม่ หรือ COVID-19 (โควิด-19) ตามที่เสนอข่าวไปแล้วนั้น
ล่าสุด สถานเอกอัครราชทูตไทย ณ กรุงอัสตานา ประเทศคาซัคสถาน รายงานเรื่อง คาซัคสถานประกาศมาตรการกักกันโรคสำหรับบุคคลที่เดินทางจากประเทศไทย โดยระบุว่า เนื่องจากการแพร่ระบาดของไวรัส COVID-19  เมื่อวันที่ 17 กุมภาพันธ์ 2563 รัฐบาลคาซัคสถานได้ลงนามในคำสั่งจำแนกบุคคลที่เดินทางเข้าสู่สาธารณรัฐคาซัคสถานเป็นสามกลุ่ม ซึ่งจะมีมาตรการในกักกันตัวบุคคล ดังนี้
กลุ่มที่ 1 : กลุ่มคนที่เดินทางจากสาธารณรัฐประชาชนจีน จะต้องถูกกักกันในบริเวณที่ทางการคาซัคสถานกำหนดเป็นวลา 14 วัน และเมื่อพ้นจากการกักกันแล้ว จะต้องอยู่ในการควบคุมดูแลของสถานพยาบาลที่ใกล้ที่อยู่อาศัยอีก 10 วัน (ทางโทรศัพท์)
กลุ่มที่ 2 : กลุ่มคนที่เดินทางจากประเทศที่มีการแพร่ระบาดของไวรัสโควิด-19 มากกว่า 10 กรณี ได้แก่ สิงค์โปร ญี่ปุ่น ไทย เกาหลีใต้ มาเลเซีย เวียดนาม ออสเตรเลีย เยอรมนี สหรัฐอเมริกา ฝรั่งเศส จะต้องถูกกักกันในบริเวณที่พักของตนเองเป็นเวลา 14 วัน โดยจะมีบุคลากรทางการแพทย์มาตรวจอาการที่ที่พักเป็นประจำทุกวัน และเมื่อพ้นจากการกักกันที่ที่พักแล้ว จะต้องอยู่ในการควบคุมดูแลของสถานพยาบาลที่ใกล้ที่อยู่อาศัยอีก 10 วัน (ทางโทรศัพท์)
กลุ่มที่ 3: กลุ่มคนที่เดินทางจากประเทศที่มีการแพร่ระบาดของไวรัสโควิด-19 น้อยกว่า 10 กรณี ได้แก่ สหราชอาณาจักร สหรัฐอาหรับเอมิเรตส์ แคนาดา อินเดีย ฟิสิปปินส์ อิตาลี สเปน ฟินแลนด์ เนปาล กัมพูชา ศรีลังกา สวีเดน เบลเยี่ยม อียิปต์ จะต้องอยู่ในการควบคุมดูแลของสถานพยาบาลที่ใกล้ที่อยู่อาศัย 24 วัน นับตั้งแต่วันที่เดินทางมาถึงคาซัคสถาน (ทางโทรศัพท์) ทั้งนี้ รายชื่อประเทศในกลุ่มต่าง ๆ อาจมีการเปลี่ยนแปลงได้
ทั้งนี้ เมื่อวันที่ 20 กุมภาพันธ์ 2563 รัฐบาลคาซัคสถานได้ประกาศมาตรการเพิ่มเติม ดังนี้ สำหรับบุคคลที่เดินทางมายังคาซัคสถานจากประเทศในกลุ่มต่าง ๆ ข้างต้นโดยใช้เวลาพำนักอยู่ในคาซัคสถานน้อยกว่าเวลาการกักกันที่กำหนดสำหรับกลุ่มประเทศนั้น รัฐบาลคาซัคสถานจะกักกันตัวบุคคลนั้นๆ ตลอดช่วงเวลาที่อาศัยอยู่ในคาซัคสถาน
นอกจากนี้ สำหรับคณะทางการจากประเทศต่างๆในกลุ่มทั้งสามกลุ่ม รวมทั้งผู้ถือหนังสือเดินทางทูตและราชการ นักบินของสายการบิน และพนักงานต้อนรับบนเครื่องบิน จะต้องอยู่ในการควบคุมดูแลของสถานพยาบาลที่ใกล้ที่อยู่อาศัย 24 วัน นับตั้งแต่วันที่เดินทางมาถึงคาชัคสถาน (ทางโทรศัพท์)
ทั้งนี้ เนื่องจากยังไม่มีความชัดเจนในการดำเนินการเพื่อบังคับใช้คำสั่งดังกล่าว สถานเอกอัครราชทูตฯ จึงขอแนะนำให้ประชาชนไทยหลีกเลี่ยงการเดินทางมายังสาธารณรัฐคาซัคสถานหากไม่มีความจำเป็น และสถานเอกอัครราชทูตฯ จะติดตามสถานการณ์การออกมาตรการที่เกี่ยวข้องของรัฐบาลคาซัคสถานต่อไป หากมีคำถามหรือข้อสงสัย สามารถสอบถามได้ทางจดหมายอิเล็กทรอนิกส์ [email protected] โทรศัพท์ +7 775 069 87 15 และเฟซบุ๊กเพจ Royal Thai Embassy, Astana